text: Етно арт и джаз фестивал се проведе в село Свети Спас
  02.09.2019 16:20 558 Коментари: / Добави коментар Редактор: Величка Ачева Региони
  Етно арт и джаз фестивалът представи четири елитни български формации и солови музиканти на откритата сцена в курортното село Свети Спас в подножието на Рила планина. Това е второто издание на музикалния празник, който се провежда с подкрепата на община Долна баня и кмета Владимир Джамбазов, а музикален директор е музикантът Любомир Денев.
  Джаз ФМ бе медиен партньор. Програмният директор и водещ на предаването "Джаз ден" Светослав Николов пък бе водещ на програмата на фестивала, който бе със свободен вход за зрителите. Програмата първата вечер откриха Калин Вельов и Amazonia Dance Project, а във втората част на вечерта пък чухме фолклорният хор "Ваня Монева", който тази година чества четвърт век от създаването си. Втората вечер първи на сцената излязоха "Ева квартет" от "Мистерията на българските гласове".
  Те бяха поставени в нова музикална среда – Любомир Денев бе направил аранжименти на песни от техния репертоар, а дамите ги изпяха в съпровода на неговото пиано и виолата на Валентин Геров. Фестивалът закриха група "Булгара". Многобройната публика в края на двете фестивални вечери имаше възможността на проследи и кинопрожекциите на два бъългарски филми, единият от които бе по музика на Любомир Денев.
  През вторият фестивален ден имаше и изненади за зрителите. В три шатри бяха подредени щандове на народно читалище "Рила - 1898", на пенсионерски клуб "Надежда" и на фермата за щрауси. Народно читалище "Рила - 1898" се представи с щанд, на който имаше печатни произведения /собствено производство/ - сборник от народни песни от Долна баня, приказката на български и английски език "Бал в гората", както и речник на думите останали от нашите баби в езика на долнобанци. Организирана бе и работилница за рисуване върху камък, а пък самодейни състави и изпълнители разнообразиха фестивалната програма с танци. Жените от пенсионерския клуб "Надежда" пък бяха измайсторили разнообразни местни ястия и гозби, които бяха безплатно раздадени на присъстващите.
  Щандът на щраусовата ферма пък предлагаше козметика от щраусова мас, както и изработени от щраусова кожа сувенири и предмети. За всички участници и зрители на джаз фестивала община Долна баня бе организирала безплатна почерпка с напитки и скара, осигурена от екипа на кухнята на домашния социален патронаж.